ID-DEĊIŻJONI TAL-KUMMISSJONI
tas-26 ta' Awwissu 2004
dwar talba mir-Repubblika ta' Malta għall-applikazzjoni ta' rata mnaqqsa tal-VAT fuq il-provvista ta' l-elettriku
(innotifikata fid-dokument bin-numru C(2004)3240)
(2004/673/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat is-Sitt Direttiva 77/388/KEE tal-Kunsill, tas-17 ta' Mejju1977, dwar l-armonizzazzjoni tal-leġislazzjoni ta' l-Istati Membri f'dak li għandu x'jaqsam mat-taxxi fuq il-fatturat - Is-sistema komuni tat-taxxa fuq il-valur miżjud: bażi ta' stima uniformi (1), kif emendata l-aħħar mid-Direttiva 2004/66/KE (2), u partikolarment l-Artikolu 12 tagħha, paragrafu 3 punt b),
Billi:
(1)
B'ittra rreġistrata mal-Kummissjoni fit-18 ta' Ġunju 2004, ir-Repubblika ta' Malta għarrfet lill-Kummissjoni bl-intenzjoni tagħha li tapplika għal rata mnaqqsa ta' VAT għall-provvista ta' l-elettriku.
(2)
Il-miżura hija waħda ġenerali li tapplika rata mnaqqsa ta' VAT fuq il-provvista ta' l-elettriku skond l-Artikolu 12 paragrafu 3 punt b) tas-Sitt Direttiva dwar il-VAT.
(3)
Minħabba l-fatt li s-sistema ta' l-elettriku Maltija hija żgħira u iżolata, m'hemm l-ebda riskju ta' distorsjoni tas-suq intern. Bħalissa, Malta ma tużax gass naturali għaliex m'hemm l-ebda sistema jew konnessjoni għal dan.
(4)
Minbarra dan, ir-regoli tal-VAT dwar il-post tal-provvista elettrika, kif stipulati mis-Sitt Direttiva 77/388/KEE, ġew emendati mid-Direttiva 2003/92/KE (3). Il-provvista ta' l-elettriku fl-istadju aħħari, min-negozjanti u d-distributuri sal-konsumatur aħħar, tiġi ntaxxata fil-post fejn il-klient iwettaq l-użu u l-konsum effettiv, sabiex jiġi assigurat li t-tassazzjoni sseħħ fil-pajjiż fejn il-konsum attwali jkun qed iseħħ.
(5)
Billi l-miżura hija wħada ġenerali li ma tipprevedi l-ebda eċċezzjoni, ir-riskju tad-distorsjoni fil-kompetizzjoni għandu jitqies bħala wieħed mhux eżistenti. Billi twettqet il-kundizzjoni prevista mill-Artikolu 12 paragrafu 3 punt b) tad-Direttiva msemmija, Malta tista' tapplika l-miżura kkonċernata malli tiġi nnotifikata d-Deċiżjoni preżenti,
ADOTTAT DIN ID-DEĊIZJONI:
Artikolu 1
Malta tista' tapplika l-miżura nnotifikata bl-ittra tagħha tat-18 ta' Ġunju 2004, li tapplika rata mnaqqsa ta' VAT fuq il-provvista ta' l-elettriku, jkunu liema jkunu l-kundizzjonijiet tal-produzzjoni u tal-provvista.
Artikolu 2
Din id-deċiżjoni hija indirizzata lir-Repubblika ta' Malta
Magħmula fi Brussell, fis-26 ta' Awwissu 2004.